Peste 1.800 de tineri au acceptat provocarea și au intrat „în Arenă”, locul în care s-au întâlnit cu 5 antreprenori de succes din România

Marți, 24 noiembrie 2020, o comunitate de ONG-uri, antreprenori și companii cu expertiză în domeniul financiar, în parteneriat cu Universitatea din București, a organizat, online, evenimentul „Tinerii în Arenă”,  una dintre cele mai importante inițiative de business adresate Generației Z. 
Evenimentul a reunit peste 1.800 de participanți care și-au dat întâlnire cu 5 antreprenori de succes din România: Dragoș Petrescu, Dragos Anastasiu, Daniela Marișcu, Cristian Onețiu și Cristina Bâtlan. „Tinerii în Arenă” a fost locul unde efervescența și entuziasmul tinerilor s-a întâlnit cu experiența unora dintre cei mai cunoscuți antreprenori din România care au împărtășit foarte autentic provocările și sfaturile lor de business. 
Speakerii au vorbit despre gândirea antreprenorială, despre acțiunile pe care trebuie să le facă tinerii pentru a trece la acțiune, au discutat deschis despre obstacolele pe care le-au întâlnit în afacerile lor, precum și despre temerile de la începutul oricărui business. 
Evenimentul a fost transmis live pe Facebook și YouTube iar sfaturile antreprenorilor au cumulat peste 148.000 de minute de vizualizare. Dintre cei peste 1.800 de participanți înscriși, 54% au o idee de afacere și 74% își doresc sprijin pentru a o dezvolta. Formele de sprijin solicitate sunt feebdback și ghidaj de la antreprenori (73% dintre tineri), apoi conexiuni și clienți iar abia pe locul trei au fost banii. 
„Tinerii au o curiozitate și o dorință incredibilă de a afla informații. Au venit cu multe cereri de mentorat atât înainte de eveniment, pe parcursul și după eveniment. Am primit sute de idei de afacere și cereri de mentorat”, a remarcat Alin-Claudiu Apostu, organizatorul și gazda evenimentului.
Atât din formularele de înscriere la eveniment, cât și din interacțiunile live ale participanților cu antreprenorii, s-a remarcat nevoia tinerilor de a intra în contact cu antreprenori, de a vorbi cu aceștia despre realitatea antreprenoriatului și de a avea o conversație autentică cu oameni de business experimentați. Această nevoie a fost evidențiată și prin cele peste 3.000 de întrebări primite de organizatori. 
Ce au transmis antreprenorii tinerilor
Câteva dintre mesajele transmise au fost că România are nevoie de antreprenori, faptul că sunt mult mai multe oportunități în România de a te apuca de business decât în alte piețe mature, că tinerii au nevoie să treacă la acțiune cu ideile lor și faptul că este nevoie de răbdare fiindcă succesul nu vine peste noapte.
„Legat de gândire antreprenorială, este incredibil de important să începi cu ce ai. Eu am început cu 200 de dolari”, a remarcat Dragoș Petrescu, fondatorul Grupului City Grill. Pe de altă parte, Daniela Marișcu, CEO Aqua Azur, a notat că „cea mai bună modalitate de a identifica o oportunitate este să o creezi” 
„Antreprenoriatul, ca și medicina, de altfel, fiindcă eu sunt medic de profesie, nu este despre antreprenor. Antreprenoriatul este despre ceilalți. Întrebarea de bază nu este: Mie ce-mi iese? ci Ce pot face pentru tine? Și prin urmare nici banii nu ar trebui să fie o țintă ci o consecință” - a afirmat Dragoș Anastasiu, președintele grupului Eurolines. 
Pe de altă parte, Cristian Onețiu, fondator Scale-up 1000, i-a îndemnat pe participanți să nu le fie frică să rateze mic, ci să le fie frică să viseze mic, în timp ce sfatul Cristinei Bâtlan, fondatoarea brandului Musette, pentru participanții la eveniment a fost „cere ajutor chiar dacă se întâmplă câteodată să nu ai curajul”.
Ce au spus participanții după eveniment
„Astăzi mi-am amintit o lecție importantă de viață.. și anume că totul e la un click distanță! Uitasem, parcă, de legea atracției în Univers. Deși aceasta a funcționat pentru mine în trecut, am avut niște ani în care am fost „deconectată” de la ea, de la informație. Am făcut un pas important în seara aceasta! De acum, nimic nu mă mai poate opri!” 
„Este un eveniment care îți deschide mintea. Dacă ai stat și ai visat mereu să ai o afacere, această întalnire este un prim pas înainte. Am învățat aici că afacerea este planta care va crește de la o simplă idee de sămânță, strict numai în funcție de mine și de munca mea.
„Evenimentul Tinerii în Arenă a fost pentru mine o trezire la realitate. Printre puținele dăți în care m-am simțit conectată în adevarul sens al cuvântului și în care am uitat că ne despart kilometri și că nu suntem într-o cameră cu toții, comunicând despre subiectul ce ne leagă pe toți. Dinamica, atmosfera, vibe-ul acestui eveniment sunt de neînlocuit și recomand tuturor persoanelor să se înscrie sperând data următoare să fie dublu numărul de înscriși, deoarece este o experiență pe care trebuie să o ai în această viață! Vreau să fiu Antreprenor a reușit încă o dată să iasa din tipare și să ne rămână ca o amprentă în memorie”, a remarcat Budacă Luminița, participantă la eveniment.

Înregistrarea completă a evenimentului poate fi accesată pe paginile de Facebook și YouTube ale organizatorilor.

